FI Euroopan unionin virallinen lehti C 320/2

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2005/C 320/02)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”GATA-HURDES”

EY-asiakirjanumero: ES/00121/28.3.2000

SAN (X) SMM ( )

Tämä yhteenveto on laadittu ainoastaan tiedotustarkoituksiin. Perusteellisten tietojen saamiseksi asianomaisia ja erityisesti kyseisen SAN-tuotteen tuottajia kehotetaan tutustumaan tuotantoeritelmän täydelliseen versioon, joka on saatavissa jäsenvaltion viranomaisilta tai Euroopan komission toimivaltaisesta yksiköstä (1).

1. Jäsenvaltion toimivaltainen viranomainen:

Nimi: Subdirección General de Sistemas de Calidad Diferenciada Dirección General de Alimentación Secretaría General de Agricultura y Alimentación del Ministerio de Agricultura, Pesca y Alimentación de España Osoite: Infanta Isabel E- 28071 Madrid Puhelin: (34-91) 347 53 94 Faksi: (34-91) 347 54 10 E-mail: sgcaproagro@mapya.es

2. Hakijaryhmittymä

”Osuustoiminnallisten ja yksityisten öljynpuristamoiden yhteenliittymä”

— Sdad. Coop. Ltda. La Peraliega. Ctra. Cilleros, Km 1. E-10896, Perales del Puerto (Cáceres). Toimiala: öljyn puristaminen.

— Sdad. Coop. Ltda. San Dámaso. Donoso Cortés, 45. E-10890, Valverde del Fresno (Cáceres). Toimiala: öljyn puristaminen ja pakkaaminen.

— Antonio Pascual Alemán, S.L. Avd. Sierra de Gata, 36. E-10896, Perales del Puerto (Cáceres). Toimiala: öljyn puristaminen ja pakkaaminen.

— Jacoliva. S.L. Avd. de la Paz, 5 E-10813 Pozuelo de Zarzón (Cáceres). Toimiala: öljyn puristaminen ja pakkaaminen.

— INDEXTRA. S.L. Llano de la Dehesilla, s/n E-10691, galisteo (Cáceres). Toimiala: öljyn puristaminen ja pakkaaminen.

— FEJIDOSA. Cruce de Mohedas, s/n. E-10664, Mohedas de Granadilla (Cáceres). Toimiala: öljyn puristaminen ja oliivien jalostaminen.

— Sdad. Coop. Ltda. San Martín. San Isidro. E-10892, Corredera 12 (Cáceres). Toimiala: öljyn puristaminen.

— Sdad. Coop. Ltda. Sierra de Gata. Gabriel y Galán 9. E-10850 Hoyos (Cáceres). Toimiala: öljyn puristaminen.

3. Tuotelaji

Ekstra-neitsytoliiviöljy Luokka 1.5 — Rasvat

4. Tavaraerittely

(yhteenveto 4 artiklan 2 kohdan edellytyksistä)

4.1. Nimi: ”Gata-Hurdes”

4.2. Tuotteen kuvaus: Ekstra-neitsytoliiviöljy, joka on saatu oliivipuun (Olea europea) hedelmistä, jotka ovat peräisin Manzanilla Cacereña -lajikkeesta, joka täyttää tavaraerittelyssä asetetut vaatimukset.

Se erottuu seuraavien aistinvaraisten ominaisuuksiensa perusteella: erinomaiset hedelmät, kitkeryyden vähyys tai puuttuminen ja hyvin vähäinen pistävyys. Maku on sen vuoksi hedelmäinen ja mieto.

Kypsien hedelmien väri on kullankeltainen. Siinä voi olla vihertävä vivahdus, jos öljy on saatu kypsymisvaihetta ennen tai sen aikana kerätyistä oliiveista.

Fysikaalis-kemiallisista ominaisuuksista on mainittava, että öljy on paksua ja sen rasvahappokoostumus on erikoinen: korkea tyydyttymättömien ja tyydyttyneiden rasvojen ja samalla öljyhappojen ja linolihappojen suhdeluku; öljyhappojen osuus on yleensä yli 75 prosenttia. Se erottuu myös hyvällä härskiintymiskestävyydellään.

4.3. Maantieteellinen alue: Cáceresin maakunnan pohjoisten vuorten alueet Extremaduran itsehallintoalueella Länsi-Espanjassa. Sierra de Gatan, Hurdesin, Gabriel y Galánin, Valle del Ambrozin, Jerten ja La Veran piirikunnat. Alueeseen kuuluu kaikkiaan 84 kuntaa, ja sen pinta-ala on 449 430 hehtaaria, josta oliivilehtojen osuus on 30 329 hehtaaria.

4.4. Alkuperätodisteet: Sääntelyneuvosto huolehtii alkuperän- ja laadunvarmistusjärjestelmästä käyttäen apunaan tarkoitusta varten perustettua todistuksen myöntämisestä vastaavaa elintä, joka valvoo oliiviviljelmiä, oliivien saapumista öljynpuristamoon, valmistusta, varastointia, pakkaamista ja kaupan pitämistä. Valvonta perustuu oliiviviljelmien, puristamoiden ja teollisuuslaitosten rekistereihin sekä tarkastuksiin, näytteidenottoon, analyyseihin ja lopputuotteen seurantaan. Sääntelyneuvosto on valtuutettu myöntämään suojattu alkuperänimitys tuotteille, jotka täyttävät tavaraerittelyssä vahvistetut edellytykset. Suojatun alkuperänimityksen saanut tuote on yksilöllisesti tunnistettavissa kaupan pitämisen vaiheessa erityisen vastaetiketin avulla.

4.5. Valmistusmenetelmä: Tyypillinen, perinteinen viljelmä alueella on sellainen, jossa istutustiheys on suuri tai erittäin suuri, tavallisesti yli 250 puuta hehtaarilla, mikä erottaa sen muista piirikunnista, joissa harjoitetaan oliivinviljelyä.

Perinteistä on myös pengerviljelmien käyttö ylärinteillä, mikä vaikeuttaa koneellista viljelyä.

Perinteisenä lisäämismenetelmänä on ollut nuorten puumaisten, karsimisesta peräisin olevien oksien käyttäminen pistokkaina. Nykyisin on havaittavissa perinteisen menetelmän rinnalla myös viljelmiä, joiden kasvustot ovat peräisin puoliksi puumaisista pistokkaista, jotka juurrutetaan sadetusta käyttäen.

Oliivinviljelylle suojatulla alueella on tyypillistä käytettyjen menetelmien hidas muuttuminen.

Toinen ominaispiirre on ekologisen viljelyn eri muotojen laaja käyttö.

Nykyaikaisilla tiloilla maa muokataan yhdestä kolmeen kertaa vuodessa traktorilla ja kultivaattorilla, yleensä keväällä ja alkukesällä.

Lannoittaminen tehdään levittämällä maanpinnalle lannoiteseosta.

Aiemmin puut saivat kasvaa täysin vapaasti, mutta nyt ne leikataan mataliksi, jotta ne soveltuvat paremmin syötävien oliivien käsinpoimintaan.

Oliivit on poimittava suoraan puista suojatusta alkuperänimityksestä vastaavien teknikkojen määrittelemänä ajankohtana.

Hedelmien on oltava peräisin sääntelyneuvoston oliivitilojen rekisteriin kirjatuilta viljelmiltä.

Suoraan puusta poimitut ja maasta poimitut hedelmät on keruuvaiheessa eroteltava toisistaan.

Oliivit on kuljetettava säiliöissä asianmukaista puhtautta ja huolenpitoa noudattaen. Toimitusten puristamolle on tapahduttava kahden tunnin kuluessa keräämisestä.

Öljynpuristamon pihalla on lastia purettaessa tarkastettava oliivien laatu erityisesti niiden puhtauden, kolhujen, tautien ja tuholaisten osalta.

Puhdistuslaitteista ei oliiveihin saa tulla minkäänlaisia epäpuhtauksia.

Erät on voitava varmuudella tunnistaa.

Tuotteen laatua on valvottava prosessin kaikissa vaiheissa, kaikissa käytössä olevissa järjestelmissä.

Saatu oliiviöljy on varastoitava asianmukaisesti yksilöidyissä säiliöissä, jotka täyttävät tavaraerittelyssä vahvistetut terveys- ja puhtausvaatimukset.

Suojatun alkuperänimityksen ”Gata-Hurdes” saanut oliiviöljy on pakattava hakijaryhmittymän määrityksen mukaisesti rajatulla maantieteellisellä alueella. Se on tarpeen tuotteen laadun ja jäljitettävyyden turvaamiseksi ja koko sertifiointimenettelyn valvomiseksi alusta loppuun.

Menettely on saatettu loppuun, kun sertifioitu tuote saa pakkaukseensa sääntelyneuvoston myöntämän numeroidun vastaetiketin, jolla taataan tuotteen laatu ja alkuperä. Sääntelyneuvoston toimivalta kattaa sitä koskevan asetuksen mukaisesti seuraavat seikat:

tuotantoalue

suojatun alkuperänimityksen saaneen tuotteen osalta sen tuotanto-, varastointi-, pakkaus-, kuljetus- ja kaupanpitämisvaiheet

eri rekistereihin kirjatut henkilöt.

Oliiviöljy on pakattava tämän tavaraerittelyn 4.3 kohdassa rajatulla maantieteellisellä alueella, jotta valvontaelin voi varmistaa suojatun tuotteen jäljitettävyyden ja laadun ja huolehtia valvonnasta tuotantoketjun kaikissa vaiheissa.

Pakkaamisen on laadun säilyttämiseksi tapahduttava rajatulla maantieteellisellä alueella; koska kyseessä on vaikeapääsyinen vuoristoalue, kuljetus pakkaamattomana merkitsisi oliiviöljyn altistamista epäsuotuisille ympäröiville olosuhteille, joita pitkä kuljetusaika vielä pahentaisi. Tämä vaikuttaisi epäilemättä oliiviöljyn aistinvaraisiin ominaisuuksiin ja muuttaisi siten suojatulle nimitykselle luonteenomaisia ominaisuuksia.

Suojattua alkuperänimitystä voidaan käyttää ainoastaan sellaisista oliiviöljyistä, jotka sääntelyneuvosto on hyväksynyt, jotka on pakattu sen hyväksymiin astioihin ja jotka voidaan tunnistaa sen vaatimukset täyttävien etikettien ja vastaetikettien perusteella.

4.6. Yhteys maantieteelliseen alkuperään: Suojatun nimityksen alue on pinnanmuodostukseltaan tyypillistä vuoristoa, ja se sijaitsee Keskusvuoriston etelärinteellä, missä korkeus vaihtelee 400 metristä 2 000 metriin. Oliivinviljelyalue ulottuu matalimmilta rinteiltä aina 800 metrin korkeuteen saakka.

Maaperä muodostuu piipitoisista aineksista, ennen kaikkea graniitista, jota ympäröi laajoilla alueilla liuske- ja hiekkakivi.

Alueen ilmastolle on tyypillistä lauhkea talvi alueen koillisosaa lukuun ottamatta, missä talvi on Gredosin vuoriston vaikutuksesta johtuen kylmä. Kesät ovat lämpimiä. Keskimääräinen sademäärä vaihtelee 600:n ja 1 300 millimetrin välillä, millä alue sijoittuu kostean ja kuivan välimerellisen ilmaston välille.

Käytännöllisesti katsoen koko viljelyala sijaitsee Tajojoen valuma-alueella. Alueen tärkeimmät Tajon sivujoet ovat Tietar, Jerte, Eljas ja Alagón.

Piirikunnan länsiosissa Valverde del Fresnon, Eljasin, San Martín de Trevejon ja Villamielen kunnissa suoritetut malminetsintätyöt ovat tuoneet esiin joitakin paineen alla kivettyneitä löydöksiä, jotka liittyvät roomalaisvallan aikaisiin kerrostumiin

Sierra de Gata on ollut viime vuosisadan alusta alkaen muualla parhaiten tunnettu tuotantoalue, ehkä sen oliiviöljyn saamien kansainvälisten palkintojen vuoksi. Se on tuottanut keskimäärin 650 000 kiloa neitsytoliiviöljyä, uutetun oliiviöljyn tuotannon ja kinkunvalmistuksen ohella.

Hurdesissa oliivipuu on ollut ja on edelleen tärkein viljelykasvi, ja sen viljely on siellä yhtä vanhaa kuin Sierra de Gatassakin.

Muissa tämän suojatun alkuperänimityksen alueeseen kuuluvissa piirikunnissa oliivinviljely oli ensimmäisellä sijalla aina nykyaikaisen hedelmänviljelyn tuloon ja keinokasteluviljelmien leviämiseen asti.

Kuten tunnettua, kaikki saman lajikkeen oliivipuut ovat peräisin yhdestä ja samasta oliivipuusta, joka oli periaatteessa tulos alkuperäisen villioliivipuun varttamisesta toisen lajin oksalla. Yhden ainoan lajikkeen olemassaolo kyseisellä alueella on kiistaton osoitus alueen yhtenäisestä oliivin ympärille rakentuvasta kulttuurista.

Kyseistä lajiketta olevien satoja vuosia vanhojen oliivipuiden olemassaolo osoittaa lajikkeen olevan peräisin jo ainakin 1500-lukua varhemmalta ajalta. Manzanilla Cacereñan katsotaan olevan yksi Espanjan 24:stä tärkeimmästä oliivilajikkeesta, koska se on hallitseva Cáceresin maakunnan pohjoisosassa, joka edustaa 47:ää prosenttia kokonaismäärästä.

Se on vaatimaton lajike, joka juurtuu helposti ja sopeutuu hyvin karuun maaperään ja kylmään ilmastoon. Se on varhainen kukkija, jota pidetään itsepölytteisenä ja joka on runsassatoinen. Hedelmät kypsyvät varhain ja epäsäännöllisesti ja ovat helposti irtoavia, mikä helpottaa niiden mekaanista korjuuta.

Lajike on kiintoisa, koska se sopii niin sellaisenaan syötäväksi kuin öljyksi puristettavaksikin ja koska se alkaa tuottaa nopeasti satoa ja antaa runsaan ja tasaisen sadon tavanomaisissa viljelyoloissa. Sen öljypitoisuus on alhainen, vain noin 15 % kosteasta aineesta. Sen öljypitoisuus on alhainen, vain noin 15 % kosteasta aineesta.

4.7. Valvontaelin:

Nimi: Consejo Regulador de la Denominación de Origen Gata-Hurdes Osoite: Apartado 25, E-10850 Hoyos (Cáceres) Puhelin: 927 51 45 28 Faksi: 927 51 45 28

Neuvoston asetuksen (EY) N:o 2081/92 10 artiklan mukainen sääntelyneuvosto täyttää elintarvikkeita koskevia todistuksia myöntävistä elimistä 26. kesäkuuta 1989 säädetyn standardin EN 45011 vaatimukset.

4.8. Merkintä: Todistus siitä, että ekstra-neitsytoliiviöljy vastaa valvontaelimen vahvistamia vaatimuksia, todennetaan tuotteen pakkauksessa olevan vastaetiketin avulla. Numeroidut vastaetiketit painaa kansallinen rahapaja niiden kopioimisen ja väärentämisen estämiseksi. Rekisteröidyn tuotemerkin etiketeissä on oltava suojatun nimityksen nimi.

4.9. Kansalliset vaatimukset: Suojattua alkuperänimitystä ”Gata-Hurdes” koskeva kansallinen lainsäädäntökehys on seuraava:

joulukuun 2. päivänä 1970 annettu laki nro 25/1970 ”Estatuto de la Viña, del Vino y de los Alcoholes” ja sen soveltamisesta 23. maaliskuuta 1972 annettu asetus 835/1972,

heinäkuun 8. päivänä 1988 annettu kuninkaallinen asetus 728/1988, jossa säädetään muiden kuin viinituotteiden yleisistä ja erityisistä alkuperänimityksiä koskevista vaatimuksista,

lokakuun 22. päivänä annettu kuninkaallinen asetus nro 1643/1999, jossa säädetään suojattuja alkuperänimityksiä ja maantieteellisiä merkintöjä koskevien hakemusten jättämismenettelystä.

(1) Euroopan komissio — Maatalouden pääosasto — Maataloustuotteiden laatupolitiikan yksikkö — B-1049 Bryssel.